RESOLUCIÓN do 11 de decembro de 2008 sobre a aprobación definitiva do expediente de delimitación de solo do núcleo rural tradicional de Baldomir, parroquia de Folgoso do Courel, concello de Folgoso do Courel (Lugo).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 18/03/2009

I. Antecedentes.
O Concello de Folgoso do Courel envía este expediente de delimitación que ten data de entrada do 11 de agosto de 2008, para os efectos de obter a súa aprobación definitiva, conforme a disposición adicional 2.ª2 da Lei de ordenación urbanística e protección do medio rural de Galicia, en diante LOUG, e completa o expediente con documentación con data do 15 de setembro de 2008.
Este concello carece de instrumentos de planeamento xeral, polo tanto, réxese polas normas de aplicación directa da LOUG e, no que non se opón a estas, polas normas complementarias e subsidiarias de planeamento provincial, en adiante NCSPP.
Actualmente atópase en redacción neste concello un Plan Xeral de Ordenación Municipal, aínda non aprobado inicialmente, pero que recibiu informe da Dirección Xeral de Urbanismo o 20 de marzo de 2006.
A documentación técnica remitida, preparada polo técnico do concello, está integrada por memoria xustificativa e plano de delimitación, elaborado polo citado técnico, así como plano de información, con fotografía aérea e fichas.
Respecto da tramitación administrativa, cabe sinalar o seguinte:
1. Cumpriuse co trámite de información pública mediante a publicación de anuncios no DOG nº 117, do 18 de xuño de 2008 e nos xornais La Voz de Galicia de Lugo, do 27 de maio, e El Progreso do 29 de maio do mesmo ano.
2. Consta certificación do secretario municipal, do 30 de xullo de 2008, sobre a exposición pública do proxecto polo prazo dun mes sen que no devandito período se presentase ningunha alegación.
3. Na certificación expedida polo secretario municipal con data do 11 de agosto de 2008 consta o acordo de aprobación provisional da devandita delimitación adoptado polo Pleno na súa sesión extraordinaria do 7 de agosto de 2008.
4. O concello enviou tres exemplares do proxecto técnico da delimitación de núcleo, coa dilixencia de ser os aprobados provisoriamente na data correspondente.
Segundo o indicado, constátase que o expediente cumpre, respecto da documentación e tramitación administrativa, as determinacións contidas no punto 2 da disposición adicional segunda da Lei 9/2002, de ordenación urbanística e protección do medio rural de Galicia.
II. Consideracións e fundamentación.
Tras analizar a documentación enviada polo concello e á vista da proposta elevada pola Subdirección Xeral de Urbanismo, cómpre indicar o seguinte:
1. O núcleo atópase incluído dentro do límite da Zona de Especial Protección dos Valores Naturais Os Ancares-O Courel, regulado polo Decreto 72/2004, do 2 de abril, inmediato ao río Lor.
2. Ten topónimo recoñecido no nomenclátor de entidades de poboación da provincia de Lugo (Decreto 6/2000), así como no censo de poboación e vivendas do Instituto Nacional de Estatística. Conta cun parque residencial aproximado de 10 vivendas e unha poboación de 16 habitantes no padrón municipal do ano 2007.
3. A delimitación proposta acada o grao de consolidación mínimo que exixe o artigo 13 da LOUG e axústase ás condicións e criterios do dito artigo.
4. No anexo 1 do expediente exprésase que as normas provinciais resultan de aplicación complementaria; neste anexo inclúese unha particular refundición normativa, na cal se están a omitir varias prescricións aplicables das normas provinciais, ao tempo que se inclúen outras da LOUG que nuns casos quedarían sen aplicación por seren menos limitativas que as do planeamento provincial e noutros non se axustan á redacción vixente (ex.: disposición transitoria 11ª, modificada pola Lei 6/2008).
As normas provinciais serán de aplicación neste caso en virtude do seu carácter subsidiario, pola ausencia de planeamento municipal (artigo 4.1º das NCSP), en todo o que non se opoñan ás normas e condicións que establece a LOUG. Tal aplicación non precisa do anexo 1 incorporado ao expediente; anexo que, pode provocar aplicacións incorrectas da normativa, polo que cómpre excluílo da aprobación.
De acordo co punto 2 da disposición adicional segunda da LOUG, e co artigo 7º do Decreto 188/2008, do 28 de agosto, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva dos expedientes de delimitación de solo de núcleo rural correspóndelle ao director xeral de Ordenación do Territorio e Urbanismo.
III. Resolución:
Visto canto antecede,
RESOLVO:
Aprobar o expediente de delimitación do núcleo rural tradicional de Baldomir na parroquia de Folgoso do Courel, concello de Folgoso do Courel (Lugo), coa excepción do anexo I polas razóns anteriormente apuntadas.
Contra esta resolución, que non pon fin á vía administrativa, poderase interpoñer recurso de alzada ante a conselleira de Política Territorial, Obras Públicas e Transportes, no prazo dun mes que se contará a partir do día seguinte ao de notificación desta resolución, sen prexuízo de que os interesados poidan exercer, de ser o caso, calquera outro que xulguen procedente (artigos 48, 58, 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común, modificado pola Lei 4/1999, do 13 de xaneiro).
No suposto de que o interesado sexa unha Administración pública, non caberá interpoñer recurso en vía administrativa, podendo interpoñer recurso contencioso-administrativo perante a Sala do Contencioso-administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación, sen prexuízo da formulación, de ser o caso, do requirimento previo en igual prazo (artigos 44 e 46 da Lei 29/1998, do 13 de xullo, da xurisdición contencioso-administrativa).
Santiago de Compostela, 11 de decembro de 2008.
Ramón Saúl Lueje Espina
Director xeral de Ordenación do Territorio
e Urbanismo
Ver referencia pdf "05400D019P027.PDF"